यानी प्रतिदिन 13 लोगों की मौत तेज स्पीड में वाहन चलाने से होने वाली दुर्घटनाओं से हो रही है। शहर में सिटी फोरलेन, मामा भांजा से डाक बंगला रोड, मामा भांजा से फॉरेस्ट रोड, खंडिया से मेगा हाइवे, खंडिया से जवाहर कॉलोनी सहित अन्य हिस्सों में स्पीड लिमिट तय कर रखी है, लेकिन इस स्पीड लिमिट से काफी अधिक गति से वाहन इन सड़कों से गुजरते हैं। ऐसे में इनको रोकने वाला भी कोई नहीं है। सिटी फोरलेन बनने के बाद से लगातार यहां पर बड़ी दुर्घटनाएं हो रही हैं और पुलिस प्रशासन इन दुर्घटनाओं की रोक नहीं पा रहा है। इन दुर्घटनाओं के कारणों को जानने के लिए भास्कर टीम ने इंटरसेप्टर वाहन की मदद ली। शहर के सिटी फोरलेन पर जगह-जगह जाकर वाहनों की रफ्तार देखी तो पता चला कि जहां पर 40 से 50 तक की स्पीड में वाहन गुजरने चाहिए। वहां पर 100 से 120 की स्पीड से वाहन गुजर रहे हैं। इंटरसेप्टर वाहन में पिछले कई दिनों तक का रिकॉर्ड लिया गया तो पता चला कि रात के वाहनों की सबसे अधिक स्पीड रात के समय रहती है। ऐसे में उस समय दुर्घटनाओं का अंदेशा भी ज्यादा होता है।